ai4bharat/Pralekha huggingface dataset:
उपराष्ट्रपती कार्यालय
हवामान बदल आणि जागतिक तापमान वाढ यामुळे निर्माण होणारी परिस्थिती हाताळण्यासाठी वैज्ञानिकांनी या मुद्यांची दखल घ्यावी- उपराष्ट्रपती
नवी दिल्ली, 3 जून 2019
हवामान बदल, जागतिक तापमान वाढ यामुळे निर्माण होणाऱ्या परिस्थितीसाठी सज्ज राहता यावे यासाठी अशा मुद्यांची वैज्ञानिक आणि संशोधकांनी दखल घ्यावी असे आवाहन उपराष्ट्रपती एम. व्यंकय्या नायडू यांनी केले आहे. राष्ट्रीय वातावरणीय संशोधन प्रयोगशाळेच्या वैज्ञानिक आणि युवा संशोधकांना ते आज आंध्रप्रदेशातल्या तिरुपतीजवळ संबोधित करत होते. हवामान बदलामुळे दर दिवशी नवी आव्हानं निर्माण होत असल्याचे ते म्हणाले.
चक्री वादळं, गारांचा पाऊस, दुष्काळ यासारख्या रुपात जागतिक तापमान वाढीचा आपल्याला फटका बसत आहे. हवामानाच्या बदलत्या स्वरुपामुळे कृषी आणि अर्थव्यवस्थेवरही त्याचा परिणाम होत असल्याचे उपराष्ट्रपतींनी सांगितले. पाण्याची तीव्र टंचाई, नद्या कोरड्या होणे, वाढते प्रदूषण, प्राणी आणि वनस्पती वर्गाला अस्तित्वासाठी निर्माण झालेला धोका लक्षात घेऊन वैज्ञानिक आणि संशोधकांनी याची तातडीने दखल घेणे आवश्यक असल्याचे ते म्हणाले.
युवकांमध्ये विज्ञानाची गोडी निर्माण व्हावी यासाठी प्रोत्साहन देण्याच्या गरजेवर त्यांनी भर दिला. शालेय विद्यार्थ्यांना उपयोगी व्हावे या दृष्टीने राष्ट्रीय वातावरणीय संशोधन प्रयोगशाळेने सोप्या पद्धतीने वातावरण विज्ञानाविषयी साहित्य निर्माण करावे असे आवाहन त्यांनी केले. वातावरणाविषयी अचूक अंदाज व्यक्त करण्याबरोबरच हवामान बदल ते दारिद्रय निर्मूलनासारख्या विविध आव्हानांवर उपाययोजना सूचवण्यावर वैज्ञानिकांनी लक्ष केंद्रीत करावे असे उपराष्ट्रपती म्हणाले.
N.Sapre/N.Chitale/P.Malandkar
(Visitor Counter : 131
पंतप्रधान कार्यालय
प्रणाली आणि प्रक्रिया एकीकृत करण्यातून साध्य करण्यात येणारी ‘एक भारत श्रेष्ठ भारत’ संकल्पना पंतप्रधानांनी केली विशद
‘मिनिमम गव्हर्नमेंट, मॅक्झीमम गव्हर्नन्स’ देशव्यापी एकीकृत सेवेतून घेत आहेत आकार
चालक विरहीत पहिल्या मेट्रोचे उद्घाटन करताना पंतप्रधान नरेंद्र मोदी यांनी आज राष्ट्रीय कॉमन मोबिलिटी कार्डसेवेचा दिल्ली मेट्रोच्या एअरपोर्ट एक्स्प्रेस लाईन पर्यंत विस्तारही केला. गेल्या वर्षी अहमदाबाद इथे या कार्डाची सुरवात करण्यात आली होती. मिनिमम गव्हर्नमेंट, मॅक्झीमम गव्हर्नन्स, किमान सरकार, कमाल प्रशासन हे सूत्र अवलंबत ‘एक भारत, श्रेष्ठ भारत‘ या संकल्पनेला बळकट करण्यासाठी यंत्रणा आणि प्रणाली एकीकृत करण्यावर त्यांनी भर दिला.
आधुनिकीकरणासाठी समान दर्जा आणि सुविधा पुरवणे महत्वाचे आहे. कॉमन मोबिलिटी कार्ड हे या दिशेने राष्ट्रीय स्तरावरचे महत्वाचे पाऊल आहे.हे कार्ड प्रवाशांना कोठेही आणि कोणत्याही सार्वजनिक वाहनातून प्रवास करताना एकीकृत संधी प्रदान करेल.
कॉमन मोबिलिटी कार्डचे उदाहरण देत, जीवनमान अधिक सुलभ करण्यासाठी सर्व प्रक्रिया आणि प्रणाली एकीकृत करण्याच्या प्रक्रियेवर भर दिला. याद्वारे देशाची क्षमता अधिक समन्वयाने आणि सुसूत्रपणे गुंफली जात आहे. एक राष्ट्र, एक मोबिलिटी कार्ड प्रमाणे आपल्या सरकारने मागच्या काही वर्षात देशामधल्या प्रणाली एकीकृत करण्यासाठी अनेक गोष्टी केल्याचे त्यांनी सांगितले.
एक राष्ट्र एक फास्टटैग मुळे देशातल्या महामार्गावरचा प्रवास विनाव्यत्यय, सुरळीत झाला आहे. यामुळे प्रवाशां ना वाहतूक कोंडी आणि विलंब टाळता येत आहे. एक राष्ट्र एक कर प्रणाली म्हणजेच वस्तू आणि सेवा कर यामुळे कर प्रणालीतली गुंतागुंत नष्ट होऊन अप्रत्यक्ष कर प्रणालीत सुसूत्रता आली आहे. एक राष्ट्र एक ग्रीड यामुळे देशाच्या प्रत्येक भागात पुरेसा आणि अखंड वीज पुरवठा सुनिश्चित झाला आहे.
याआधी गॅस आधारित अर्थव्यवस्था आणि जीवन हे स्वप्नवत वाटत होते मात्र एक राष्ट्र एक गॅस ग्रीडमुळे अखंड गॅस कनेक्टीव्हिटी सुनिश्चित करण्यात येत आहे. एक राष्ट्र एक आरोग्य विमा योजना म्हणजेच आयुष्मान भारत मुळे भारतातले लाखो लोक देशाच्या कोणत्याही भागातून आरोग्य सुविधेचा लाभ घेत आहेत. एक देश एक रेशन कार्ड मुळे देशाच्या एका भागातून दुसऱ्या भागात जाणाऱ्या लोकांची नव्या ठिकाणी नवे रेशन कार्ड बनवण्याच्या त्रासातून सुटका झाली आहे. त्याचप्रमाणे नव्या कृषी सुधारणा आणि ई- नाम सारख्या व्यवस्थेमुळे एक राष्ट्र एक कृषी बाजारपेठ याकडे देशाची वाटचाल सुरु असल्याचे पंतप्रधानांनी सांगितले.
U.Ujgare/N.Chitale/P.Kor
पंतप्रधान कार्यालय
तुर्कीमध्ये भूकंपामुळे झालेल्या जीवितहानीबद्दल पंतप्रधानांनी शोक केला व्यक्त
पंतप्रधान नरेंद्र मोदी यांनी तुर्कीमधील भूकंपामुळे झालेल्या जीवितहानी आणि मालमत्तेच्या नुकसानीबद्दल तीव्र दु:ख व्यक्त केले आहे.
तुर्कीच्या राष्ट्राध्यक्षांच्या ट्विटला उत्तर देताना पंतप्रधान म्हणाले;
"तुर्कीमध्ये भूकंपामुळे झालेली जीवितहानी आणि मालमत्तेच्या नुकसानाबद्दल व्यथित झालो आहे. मृतांच्या कुटुंबियांविषयी माझ्या संवेदना आहेत. जखमींच्या प्रकृतीत लवकर सुधारणा व्हावी. भारत तुर्कीच्या नागरिकांच्या पाठीशी एकजुटीने उभा असून या आपत्तीला तोंड देण्यासाठी सर्वतोपरी सहकार्य करायला तयार आहे."
राष्ट्रपती कार्यालय
राष्ट्रपतींच्या हस्ते संगीत नाटक अकादमी पुरस्कार 2017 प्रदान
नवी दिल्ली, 6 फेब्रुवारी 2019
राष्ट्रपती राम नाथ कोविंद यांनी आज राष्ट्रपती भवनात झालेल्या एका समारंभात 2017 वर्षासाठी संगीत नाटक अकादमी पुरस्कार प्रदान केले.
पुरस्कार विजेत्यांच्या यादीसाठी येथे क्लिक करा.
Click here for list of awardees
N.Sapre/S.Kane/P.Malandkar
(Visitor Counter : 84
पंतप्रधान कार्यालय
जी20 शिखर संमेलनातील पंतप्रधानांचे प्रारंभिक निवेदन
महामहिम
सन्माननीय अतिथीगण
नमस्कार!
औपचारिक कारवाई सुरू करण्यापूर्वी, आपल्या सर्वांच्या वतीने काही वेळापूर्वी मोरोक्कोमध्ये आलेल्या भूकंपामुळे प्रभावित लोकांप्रती मनापासून सहवेदना व्यक्त करू इच्छितो.
सर्व जखमी लोक लवकर बरे व्हावेत, अशी आम्ही प्रार्थना करतो. या कठीण काळात संपूर्ण जागतिक समुदाय मोरोक्कोसोबत आहे आणि आम्ही त्यांना सर्वतोपरी मदत करण्यास तयार आहोत.
महामहिम
सन्माननीय अतिथीगण
जी-20 चा अध्यक्ष म्हणून भारत तुम्हा सर्वांचे हार्दिक स्वागत करतो. सध्या आपण ज्या ठिकाणी जमलो आहोत तिथून काही किलोमीटर अंतरावर सुमारे अडीच हजार वर्षे जुना स्तंभ आहे.
या स्तंभावर प्राकृत भाषेत लिहिले आहे-
"हेवम लोकसा हितमुखे ति,
अथ इयम नातिसु हेवम”
अर्थात,
मानवतेचे कल्याण आणि सुख सदैव सुनिश्चित केले जावे. अडीच हजार वर्षांपूर्वी भारताच्या भूमीने संपूर्ण जगाला हा संदेश दिला होता. चला, या संदेशाचे स्मरण करत, या जी-20 शिखर संमेलनाचा आपण शुभारंभ करुया. एकवीसाव्या शतकाचा हा काळ, संपूर्ण जगाला नवी दिशा देणारा एक महत्वपूर्ण काळ आहे. हा तो काळ आहे जेव्हा, अनेक वर्षांपासूनची जुनी आव्हाने आपल्याकडून नवीन उपाय मागत आहे आणि यासाठी आपल्याला मानवकेन्द्री दृष्टिकोनसह आपले दायित्व पार पाडत पुढे जायचे आहे.
मित्रांनो,
कोविड-19 नंतर विश्वासाच्या अभावाचे मोठे संकट जगावर आले आहे. युद्धामुळे हा विश्वासाचा अभाव अधिकच वाढला आहे. आपण कोविडला पराभूत करू शकतो, तर आपण परस्पर विश्वासाच्या या संकटावरही मात करू शकतो.
आज, G-20 चे अध्यक्ष या नात्याने, भारत सर्व जगाला आवाहन करतो की, प्रथम या जागतिक विश्वासाच्या अभावाचे रूपांतर एका विश्वासात आणि एका आत्मविश्वासात करुया. आपण सर्वांनी एकत्र येण्याची वेळ आली आहे.
आणि म्हणूनच, “सबका साथ, सबका विकास, सबका विश्वास आणि सबका प्रयास” हा मंत्र आपल्या सर्वांसाठी पथदर्शक बनू शकतो.
जागतिक अर्थव्यवस्थेतील उलथापालथ असो, उत्तर आणि दक्षिणे मध्ये विभागणी असो, पूर्व आणि पश्चिम मध्ये अंतर असो, अन्न, इंधन आणि खते यांचे व्यवस्थापन असो. दहशतवाद आणि सायबर सुरक्षा, आरोग्य, ऊर्जा आणि जलसुरक्षा असो, वर्तमान आणि भावी पिढ्यांच्या फायद्यासाठी, आपण या आव्हानांवर ठोस उपायांच्या दिशेने वाटचाल केली पाहिजे.
मित्रांनो,
भारताचे जी-20 अध्यक्षपद हे देशात आणि देशाबाहेर समावेशकतेचे "सबका साथ" चे प्रतीक बनले आहे. भारतात हे लोकांचे जी-20 बनले आहे. कोट्यवधी भारतीय यात सहभागी झाले आहेत. देशातील 60 हून अधिक शहरांमध्ये 200 हून अधिक बैठका झाल्या आहेत.
भारताने, सबका साथच्या भावनेतूनच आफ्रिकन महासंघाला जी-20 चे स्थायी सदस्यत्व देण्याचा प्रस्ताव ठेवला होता. मला विश्वास आहे की आपण सर्वजण या प्रस्तावावर सहमत आहोत.
आपल्या सर्वांच्या सहमतीने, पुढील कारवाई सुरु करण्या पूर्वी, मी आफ्रिकन महासंघाच्या अध्यक्षांना जी-20 चे स्थायी सदस्य म्हणून आपले स्थान ग्रहण करण्यासाठी आमंत्रित करतो.
ऊर्जा मंत्रालय
अम्फान चक्रीवादळचा सामना करण्यासाठी ऊर्जा मंत्रालयाकडून पुरेशी व्यवस्था
आपत्कालीन यंत्रणा पुनःरस्थापित करण्यासाठी पुरेसे मनुष्यबळ तैनात
नवी दिल्ली, 19 मे 2020
अम्फान चक्रीवादळ 20.05.2020 रोजी दुपारी धडकण्याची आणि त्याचा पश्चिम बंगाल आणि ओडिशाला फटका बसण्याची शक्यता वर्तवण्यात आली आहे. या पार्श्वभूमीवर विद्युत पुरवठ्यासंदर्भात स्थिती सांभाळण्यासाठी पुरेशी व्यवस्था करण्यात आली असल्याचे ऊर्जा मंत्रालयाने म्हटले आहे.
केंद्रीय ऊर्जा मंत्रालय परिस्थितीवर लक्ष ठेवून असून राज्य सरकारे, त्यांचे ऊर्जा विभाग, वीज निर्मिती आणि पारेषण कंपन्या, ग्रीड ऑपरेटर्स आणि सामग्री पुरवठ्यासाठी उत्पादक आदी संबंधितांशी समन्वय ठेवण्यात येत आहे.
पोसोकोचे राष्ट्रीय भार प्रेषण केन्द्र  आणि पूर्व क्षेत्रीय भार प्रेषण केंद्र  मुख्य नियंत्रण केंद्र असतील. ओडिशा आणि पश्चिम बंगालच्या ऊर्जा विभागाचे वरिष्ठ स्तरांवरचे नोडल अधिकारी यांना आपातकालीन स्थितीला प्रतिसाद देण्यासाठी नेमण्यात आले आहे.
सार्वजनिक क्षेत्रातील कंपन्या एनटीपीसी, पीजीसीआयएल आणि पोसोको यांनी परिस्थितीचा सामना करण्यासाठी आणि चक्रीवादळमुळे वीजपुरवठ्यावर काही परिणाम झालाच तर राज्य वीज कंपन्यांना साहाय्य करण्यासाठी सर्व तयारी केली आहे. पीजीसीआयएल आणि एनटीपीसीने भुवनेश्वर आणि कोलकाता येथे 24x7 कंट्रोल रूम स्थापित केली आहेत. तसेच पीजीसीआयएलने पीजीसीआयएल मुख्यालय / मानेसर येथे एक 24x7 नियंत्रण कक्ष स्थापित केला आहे.
नॅशनल ग्रिड ऑपरेटर- पोसोको परिस्थितीवर बारकाईने लक्ष ठेवून आहे आणि चक्रीवादळाच्या मार्गाचा माग घेत आहे.
सर्व आरएलडीसीना एनएलडीसीद्वारे 17.05.2020 ला प्रारंभिक सल्ला जारी करण्यात आला होता. एनएलडीसीने आरएलडीसी आणि सर्व संबंधित पारेषण परवानाधारक आणि पश्चिम बंगाल आणि ओडिशाच्या राज्य भार प्रेषण केंद्रांना  18.05.2020ला सल्ला जारी करण्यात आला आहे.
पारेषण टॉवर पडल्यास किंवा पारेषण वाहिन्यांचे नुकसान झाल्यास आपत्कालीन व्यवस्था करण्यात आली आहे.
पुनर्स्थापना कामांसाठी वाहने आणि मनुष्यबळाची व्यवस्था करण्यात आली आहे. अधिक कुशल मनुष्यबळाची व्यवस्थाही करण्यात येत आहे. तात्काळ पुरवठ्यासाठी विजेचे खांब , ट्रांसफार्मर्स केबल आदि वस्तूंच्या उत्पादकांना सतर्क करण्यात आले आहे.
राज्य पारेषण वाहिन्या आणि वीजेसबंधी इतर पायाभूत सुविधांबाबत काही नुकसान झाल्यास राज्य वीज कंपन्याना आवश्यक ते साहाय्य दिले जाईल.
S.Thakur/S.Kakade/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 160
आयुष मंत्रालय
मकरसंक्रांतीच्या निमित्ताने आयुष मंत्रालय करणार जागतिक सूर्यनमस्कार प्रात्यक्षिक कार्यक्रमाचे आयोजन
मकर संक्रांतीनिमित्त 75 लाख लोक सूर्यनमस्कार घालणार- आयुष मंत्रालयाचा उपक्रम
आयुष मंत्रालय दिनांक 14 जानेवारी 2022 रोजी जागतिक स्तरावर 75 लाख लोकांसाठी सूर्यनमस्कार प्रात्यक्षिक कार्यक्रमाचे आयोजन करणार आहे. हा दिवस आरोग्य, संपत्ती आणि आनंद दिल्याबद्दल 'मदर नेचर'चे  आभार मानण्याचा दिवस आहे. या दिवशी,सर्व सजीवांचे पालनपोषण करणाऱ्या सूर्याला नमन करण्यासाठी आणि त्याच्या प्रत्येक किरणाबद्दल कृतज्ञता व्यक्त करण्यासाठी 'सूर्य नमस्कार' घातले जातात. सूर्य, उर्जेचा मूलस्त्रोत असून, केवळ अन्न-साखळी अविरतपणे सुरू ठेवण्यासाठीच महत्वाचा नसून, तो सर्व माणसांच्या मनाला आणि शरीराला ऊर्जा देखील पुरवितो. वैज्ञानिकदृष्ट्या, सूर्यनमस्कार रोग प्रतिकारशक्ती विकसित करण्यासाठी आणि चैतन्यवृद्धी साठी आवश्यक आहेत, जे या महामारीच्या परिस्थितीत आपल्या आरोग्यासाठी महत्त्वाचे आहेत. सूर्यप्रकाशामुळे मानवी शरीराला व्हिटॅमिन डी मिळतो, ज्याची जगभरातील सर्व वैद्यकीय शाखांमध्ये मोठ्या प्रमाणावर शिफारस केली जाते.
सामूहिक सूर्यनमस्कार प्रात्यक्षिकाद्वारे हवामान बदल आणि जागतिक तापमानवाढ याचा संदेश देण्याचाही प्रयत्न असेल. आजच्या जगात जेथे हवामानविषयक जाणीव असणे अत्यावश्यक आहे, दैनंदिन जीवनात सौर ई-ऊर्जा  मिळाल्याने पृथ्वीला धोका निर्माण करणारे कार्बन उत्सर्जन मोठ्या प्रमाणात कमी होईल.
याशिवाय, हा कार्यक्रम आपल्या सांस्कृतिक आणि आध्यात्मिक परंपरेत मकर संक्रांतीचे असलेले महत्त्व अधोरेखित करेल. सूर्यनमस्कार हा 8 आसनांचा एक संच आहे जो शरीर आणि मनाच्या समन्वयाने 12 चरणांमध्ये केला जातो. हे शक्यतो पहाटे केले जातात.
नोंदणीसाठी खालील संकेतस्थळांना भेट द्या:
https://www.75suryanamaskar.com
https://yogacertificationboard.nic.in/suryanamaskar/
https://yoga.ayush.gov.in/suryanamaskar
आदिवासी विकास मंत्रालय
आदिवासी कल्याण मंत्रालय आणि आर्ट ऑफ लिव्हिंग संस्था मिळून गरजू आदिवासी कारागिरांना मोफत धान्य सामुग्री उपलब्ध करणार
(नवी दिल्ली, 8 मे 2020
आदिवासी कल्याण मंत्रालयाअंतर्गत ट्रायफेड आणि आर्ट आँफ लिव्हिंग संस्था या दोघांमध्ये सामंजस्य करार झाला असून या दोन्ही संस्था आपापल्या संस्थेतर्फे आदिवासी उपक्रमांना चालना देणार आहेत. आर्ट ऑफ लिव्हिंग संस्थेने भारतीय गरजू आदिवासी कारागिरांना मोफत धान्य सामुग्री उपलब्ध करणार आहे.
ट्रायफेडच्या विभागीय कार्यालयाने अशी मोफत धान्य सामुग्री देण्यासाठी देशभरातील 9,409 गरजू आदिवासी कामगार निश्चित केले असून आर्ट ऑफ लिव्हिंगच्या # स्टँन्ड विथ ह्यूमँनिटी कँम्पेनद्वारे त्यांना धान्य उपलब्ध केले जाईल. विविध राज्यातील आर्ट ऑफ लिव्हिंगच्या कार्यालयांतून त्यांच्याशी संपर्क साधला जाईल.
क्रमांक विभागीय कार्यालय धान्य सामुग्री
1 अहमदाबाद 756
2 चंदिगड 191
3 भोपाळ 954
4 जयपूर 2707
5 कोलकाता 1576
6 मुंबई 817
7 रांची 2017
8 डेहराडून 391
एकूण 9409
याबाबत अद्ययावत तपशील 10 मे 2020 पासून उपलब्ध होईल.
M.Jaitly/S.Patgoankarr/P.Kor
आरोग्य आणि कुटुंब कल्याण मंत्रालय
कोविड 19 सद्यस्थिती
बरे होण्याचा दर 60% हून अधिक
दररोजच्या रुग्ण बरे होण्याच्या प्रमाणात लक्षणीय वाढ: गेल्या 24 तासांत 20,033 रुग्ण बरे झाले.
बरे होणाऱ्यांची संख्या सक्रिय रुग्णांपेक्षा 1.5 लाखांनी जास्त आहे.
“चाचणी, रुग्णशोध, उपचार” धोरणानुसार, गेल्या 24 तासांत 2.4 लाखाहून अधिक चाचण्या
नवी दिल्ली, 3 जुलै 2020
कोविड -19 च्या तयारीबाबत आज राज्ये / केंद्रशासित प्रदेशांसमवेत कॅबिनेट सचिवांनी उच्चस्तरीय आढावा बैठक घेतली.
कोविड -19 रुग्ण बरे होण्याच्या दराने आज 60% चा टप्पा पार केला. आज हे प्रमाण 60.73% आहे.
कोविड -19 रुग्णांचा प्राथमिक अवस्थेत असताना शोध घेऊन वेळेवर केलेल्या रुग्णालयीन व्यवस्थापनामुळे दररोज रुग्ण बरे होण्याचे प्रमाण वाढत आहे. गेल्या 24 तासांत एकूण 20,033 कोविड -19 रूग्ण बरे झाले असून त्यामुळे आत्तापर्यंत बरे झालेल्यांची एकूण संख्या 3,79,891 पर्यंत पोहोचली आहे.
सध्या 2,27,439 सक्रिय रुग्ण असून ते सर्व वैद्यकीय निरीक्षणाखाली आहेत.
कोविड-19 च्या प्रतिबंध, नियंत्रण आणि व्यवस्थापनासाठी सर्व स्तरातील शासनाच्या समन्वित प्रयत्नांमुळे रुग्ण बरे होण्याचे प्रमाण आणि सक्रिय रुग्ण यातील तफावत सातत्याने वाढत आहे. आजमितीस सक्रिय रुग्णांपेक्षा बरे झालेले रुग्ण 1,52,452 हून अधिक आहेत.
कोविड-19 चाचणीतील सर्व अडथळे दूर करण्यासाठी राबविण्यात आलेले “चाचणी, रुग्णशोध, उपचार” धोरण आणि राज्ये / केंद्रशासित प्रदेशांकडून व्यापक चाचणीची सोय करण्यासाठी अलीकडेच झालेल्या विविध उपाययोजनांमुळे दररोज चाचणी घेतल्या गेलेल्या नमुन्यांमध्ये निरंतर वाढ झाली आहे. आत्तापर्यंत 93 लाख नमुन्यांची चाचणी घेण्यात आली आहे. गेल्या 24 तासांत 2,41,576 नमुन्यांची चाचणी घेण्यात आली. आतापर्यंत चाचणी केलेल्या नमुन्यांची एकूण संख्या 92,97,749 आहे.
देशातील चाचणी प्रयोगशाळांची संख्या आणखी वाढविण्यात आल्यामुळे देखील हे शक्य झाले आहे. शासकीय प्रयोगशाळांची संख्या 775 पर्यंत तर खाजगी प्रयोगशाळांची संख्या 299 पर्यंत वाढली आहे ज्यामुळे देशात एकूण 1074 प्रयोगशाळा झाल्या आहेत. वर्गवारी खालीलप्रमाणे:
- जलद आरटी पीसीआर आधारित चाचणी प्रयोगशाळा: 579 
- ट्रू नॅट आधारित चाचणी प्रयोगशाळा: 405 
- सीबीएनएएटी आधारित चाचणी प्रयोगशाळा: 90 
आरोग्य व कुटुंब कल्याण मंत्रालयाने अत्यंत सौम्य / पूर्व-लक्षणे / लक्षणे नसलेल्या कोविड-19 च्या रुग्णांच्या गृह विलगीकरणासाठी सुधारित मार्गदर्शक सूचना जारी केल्या आहेत. 10 मे 2020 रोजी या विषयावर जारी केलेल्या मार्गदर्शक सूचनांच्या जागी या आहेत. सुधारित मार्गदर्शक सूचनांचे तपशील https://www.mohfw.gov.in/pdf/RevisedHomeIsolationGuidelines.pdf येथे मिळू शकतात.
कोविड -19 शी संबंधित सर्व तांत्रिक मुद्द्यांविषयी, मार्गदर्शक तत्वांविषयी आणि सल्ल्यासंबंधी अधिकृत व अद्ययावत माहितीसाठी कृपया येथे नियमितपणे भेट द्याः https://www.mohfw.gov.in/ आणि @MOHFW_INDIA.
कोविड -19 शी संबंधित तांत्रिक प्रश्न technicalquery.covid19[at]gov[dot]in यावर तर इतर प्रश्न ncov2019[at]gov[dot]in and @CovidIndiaSeva यावर पाठवू शकता.
कोविड -19 वर काही प्रश्न असल्यास कृपया आरोग्य व कुटुंब कल्याण मंत्रालयाशी संपर्क साधा : + 91-11-23978046 या हेल्पलाइनवर किंवा 1075  क्रमांकावर. कोविड-19 वरील राज्ये / केंद्रशासित प्रदेशांच्या हेल्पलाइन क्रमांकाची यादी देखील https://www.mohfw.gov.in/pdf/coronvavirushelplinenumber.pdf यावर उपलब्ध आहे.S.Tupe/V.Joshi/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
वस्त्रोद्योग मंत्रालय
चौथ्या राष्ट्रीय हातमाग दिनानिमित्त नाशिकमध्ये नागडे येथे विशेष कार्यक्रम
विणकरांसाठी मुंबईतील विणकर सेवा केंद्रातर्फे कार्यक्रमाचे आयोजन
मुंबई, 2 ऑगस्ट 2018
नाशिक जिल्ह्यात येवला तालुक्यात येत्या 7 ऑगस्ट रोजी नागडे येथे राष्ट्रीय हातमाग दिवस साजरा केला जाणार आहे. महाराष्ट्र राज्याचे शिक्षण, जलस्रोत आणि कमांड क्षेत्र विकास मंत्री गिरीष महाजन या कार्यक्रमाला प्रमुख पाहुणे म्हणून उपस्थित राहतील.
यावेळी विणकर सेवा केंद्रातर्फे विणकर समुदायासाठी विविध कार्यक्रमांचे आयोजन करण्यात आले आहे. हातमाग क्षेत्राच्या विकासासाठी राबविल्या जाणाऱ्या विविध उपक्रमांची  माहिती देणे, विणकरांशी संवाद, स्थानिक यशोगाथांचे सादरीकरण, मुंबईतील विणकर सेवा केंद्रातर्फे विकसित केलेल्या उत्पादनांचे प्रदर्शन, ब्लॉक प्रिंटीगचे प्रात्यक्षिक तसेच महाराष्ट्रात आणि देशभरात हातमागाला प्रोत्साहन देण्यासाठी उपक्रमात सहभागी कुशल विणकर आणि रचनाकारांशी बातचीत असे अनेक कार्यक्रम या दिवसभरात होणार आहेत.
संत कबीर पुरस्कार विजेते, येवल्याचे राष्ट्रीय विजेते तसेच वस्त्रोद्योग प्रधान सचिव या कार्यक्रमाला विशेष अतिथी म्हणून उपस्थित राहणार आहेत. या समारंभासाठी सर्व राष्ट्रीय विजेते, संत कबीर पुरस्कार विजेते, गुणवत्ता प्रमाणपत्रधारक, अखिल भारतीय हातमाग मंडळाचे सदस्य तसेच वस्त्रोद्योग क्षेत्रातील रचनाकार आणि राज्य संघटनांनाही निमंत्रित करण्यात आले आहे.
पार्श्वभूमी :-
सात ऑगस्ट 1905 रोजी भारतात स्वदेशी चळवळीला सुरुवात झाली होती. देशांतर्गत उत्पादनांना प्रोत्साहन देण्याच्या उद्देशाने कोलकाता येथे टाऊन हॉलमध्ये झालेल्या बैठकीत सात ऑगस्ट या दिवशी स्वदेशी चळवळीची मुहूर्तमेढ रोवली गेली. या दिवसाचे महत्व लक्षात घेऊन सात ऑगस्ट हा दिवस राष्ट्रीय हातमाग दिवस म्हणून साजरा केला जातो.
सात ऑगस्ट 2015 रोजी चेन्नई येथे माननीय पंतप्रधान नरेंद्र मोदी यांच्या उपस्थितीत पहिला राष्ट्रीय हातमाग दिवस साजरा करण्यात आला होता.
B.Gokhale/M.Pange/P.Malandkar
(Visitor Counter : 119
गृह मंत्रालय
केंद्रीय गृह आणि सहकार मंत्री अमित शाह यांच्या प्रमुख उपस्थितीत जम्मू इथे आज, केंद्रीय राखीव पोलिस दलाचा  83 वा स्थापना दिन साजरा
पहिल्यांदाच सीआरपीएफचा स्थापना दिन समारंभ दिल्लीच्या बाहेर साजरा
सर्व केंद्रीय सशस्त्र पोलिस दलांची पथसंचलने यापुढे देशाच्या विविध भागात घेण्याचा, भारत सरकारचा निर्णय
केंद्रीय गृह आणि सहकार मंत्री अमित शाह यांच्या प्रमुख उपस्थितीत आज जम्मू इथे केंद्रीय राखीव पोलीस दलाचा 83 वा स्थापना दिन साजरा झाला. यावेळी केंद्रीय गृहमंत्र्यांनी पथसंचलनाचे निरीक्षण देखील केले. यावेळी, जम्मू-काश्मीरचे नायब राज्यपाल मनोज सिन्हा, केंद्रीय मंत्री डॉ जितेंद्र सिंह आणि केंद्रीय गृहसचिव यांच्यासह अनेक मान्यवर उपस्थित होते. यावेळी पहिल्यांदाच सीआरपीएफ चा स्थापना दिन समारंभ दिल्लीबाहेर साजरा केला गेला.
यावेळी बोलतांना, केंद्रीय गृहमंत्री म्हणाले, की देशातील सर्व केंद्रीय सशस्त्र दल पोलिसांची वार्षिक पथसंचलने देशाच्या विविध भागात आयोजित करण्याचा निर्णय, भारत सरकारने घेतला आहे. सीआरपीएफच्या सर्व संस्था देशाच्या सीमाभागात आणि अंतर्गत सुरक्षेची जबाबदारी सांभाळत असतात.त्यामुळे त्यांनी देशाच्या विविध भागात जायला हवे आणि स्थानिक लोकांशी त्यांनी सोहार्दाचे संबंध निर्माण करायला हवेत, तसेच त्या त्या प्रदेशातील लोकांची त्यांना माहिती असायला हवी, हाच विचार करुन, हा निर्णय घेण्यात आला आहे, अशी माहिती त्यांनी दिली. या निर्णयाचाच भाग म्हणून सीआरपीएफचे वार्षिक पथसंचलन जम्मू या ऐतिहासिक शहरात करण्यात आले होते.
जम्मू-कश्मीरच्या भूमीवरुनच पंडित प्रेमनाथ डोगरा आणि श्यामाप्रसाद मुखर्जी यांनी कश्मीर भारताचा अविभाज्य घटक असल्याचे सांगत, एकाच देशात, दोन प्रधान, दोन विधान आणि दोन निशान  अस्तित्वात राहू शकत नाही, यासाठी आंदोलन केले.
श्यामाप्रसाद मुखर्जी आणि पंडित प्रेमनाथ डोगरा यांनी जम्मू काश्मीरसाठी पाहिलेले स्वप्न, ‘एक प्रधान, एक राष्ट्रध्वज आणि एक विधान’ आज पंतप्रधान नरेंद्र मोदी यांच्या नेतृत्वाखाली पूर्ण झाले आहे.
देशाला आणि देशातील नागरिकांच्या सुरक्षेला स्वत:पेक्षा महत्व आणि प्राधान्य देण्याची परंपरा सीआरपीएफ ने कायम ठेवली आहे, असे गौरवोद्गार अमित शाह यांनी काढले. हीच त्याग आणि बलिदानाची परंपरा, त्याच समर्पित वृत्तीने या दलाचे जवानही पुढे नेतील, अशी मला खात्री आहे, असे ते म्हणाले. देशातील युवा पिढीला देखील या जवानांचे समर्पण आणि त्यागाविषयी मोठा आदर आहे, असे अमित शाह म्हणाले. जिथे कुठेही संकटाची परिस्थिती असते, तिथे, जेव्हा सीआरपीएफ चे जवान पोहोचतात, तेव्हा, लोकांना पूर्ण विश्वास वाटतो, की आता ते परिस्थिती नियंत्रणात आणतील. या दलांचे कित्येक वर्षांचे परिश्रम आणि त्यांचा गौरवास्पद इतिहास यातूनच त्यांच्याविषयी हा विश्वास निर्माण झाला आहे, असे अमित शाह म्हणाले.
नक्षलग्रस्त भाग असो किंवा मग कश्मीरमधला पाकिस्तान-पुरस्कृत दहशतवाद असो, किंवा मग ईशान्य भागात अशांतता निर्माण करणाऱ्या शक्ती असोत, या सगळ्या संकटांच्या वेळी, सीआरपीएफ ने अत्यंत स्पृहणीय कामगिरी केली आहे, असे अमित शाह म्हणाले. देशाचे पहिले गृहमंत्री, पोलादी पुरुष सरदार वल्लभभाई पटेल यांनी याच दिवशी, 1950 साली, सीआरपीएफला आपला ध्वज दिला होता. आज सीआरपीएफ देशातील सर्वात मोठे निमलष्करी दल असून त्यात 246 तुकड्या आणि 3.25 लाख सैनिक आहेत. त्यांच्या विश्वासार्हतेसाठी ते केवळ देशातच नाही, तर जगभरातील सर्व लष्करी दलांमध्ये ओळखले जातात, असेही गृहमंत्री यावेळी म्हणाले.
निती आयोग
भारतात तंत्रज्ञान मूल्यांकन क्रांती आणि नवोन्मेषाला गती देण्यासाठी नीती आयोगाने टीसीआरएम मॅट्रिक्स आराखड्याचे केले अनावरण
नवी दिल्ली, 18 जुलै 2023
भारतात नवोन्मेष आणि उद्यमशीलतेला चालना देण्यासाठी नीती आयोगाने टीसीआरएम मॅट्रिक्स म्हणजेच तंत्रज्ञान-व्यावसायिक सज्जता आणि बाजारपेठ परिपक्वता मॅट्रिक्स  या आराखड्याचे अनावरण केले आहे.
नीती आयोगाच्या वर्किंग पेपर सीरिज अंतर्गत प्रकाशित झालेला तंत्रज्ञान-व्यावसायिक सज्जता आणि बाजारपेठ परिपक्वता मॅट्रिक्स  आराखडा, भारतातील तंत्रज्ञान मूल्यांकन तसेच नवोन्मेषाला प्रोत्साहन देण्यासाठी आणि इंधन उद्योजकतेमध्ये क्रांती आणण्यासाठी विकसित केलेले एक मूल्यांकन साधन आहे.
वर्किंग पेपर सीरिज मध्ये, तंत्रज्ञान मूल्यांकन आराखड्याच्या ऐतिहासिक उन्नतीवर प्रकाश टाकला जातो. यात, तंत्रज्ञान सज्जता पातळी, व्यावासायिकरण सज्जता पातळी, बाजारपेठ सज्जता पातळी, अशा सर्व घटकांचे मूल्यांकन केले जाते. या आराखड्यातील मुख्य तत्वांच्या आधारे, टीसीआरएम मॅट्रिक्स आराखडा, एक एकात्मिक मूल्यांकन मॉडेल सादर करते ज्याद्वारे, विविध क्षेत्रांशी संबंधित हितधारकांना, तंत्रज्ञान विकास सायकलच्या प्रत्येक स्तरावर, सखोल ज्ञान, आणि कृती करण्यायोग्य माहिती मिळते.
या वर्किंग पेपर मध्ये, TCRM मॅट्रिक्स आराखड्याला व्यापक नवोन्मेष व्यवस्थेशी संलग्न करण्यासाठी स्पष्ट मार्गदर्शक तत्त्वे दिली असतात. यामुळे, धोरणकर्ते, रणनीती ठरवणारे लोक, शिक्षणतज्ज्ञ आणि गुंतवणूकदार त्याची पूर्ण क्षमता उपयोगात आणू शकतात आणि एक अर्थपूर्ण बदल घडवून आणू शकतात. टीसीआरएम मॅट्रिक्स आराखड्याचा अवलंब करण्यासाठी राष्ट्रीय आणि प्रादेशिक अशा दोन्ही स्तरावरील नवोन्मेष स्थितीचे सर्वसमावेशक विश्लेषण आणि संदर्भ आवश्यक ठरतात.
"तंत्रज्ञान-व्यावसायिक सज्जता आणि बाजारपेठ परिपक्वता मॅट्रिक्स  आराखडा, भारताच्या नवकल्पना आणि उद्योजकता क्षेत्रासाठी एक मैलाचा दगड ठरेल," असे नीती आयोगाचे सदस्य  डॉ. व्ही.के. सारस्वत यांनी म्हटलं आहे. "या आराखड्याद्वारे, एक मजबूत मूल्यांकन साधन प्रदान करून, आम्ही संपूर्ण देशभरातील भागधारकांना माहितीपूर्ण निर्णय घेण्यासाठी, तंत्रज्ञानाच्या व्यापारीकरणाच्या शक्यता वाढवण्यासाठी आणि भारताला नाविन्यपूर्ण क्षेत्रात जागतिक नेतृत्व म्हणून सक्षम बनवण्याचे ध्येय आम्ही ठेवले आहे."
या वर्किंग पेपरची लिंक खालील लिंक वर बघता येईल <<https://niti.gov.in/sites/default/files/2023-07/TCRM-Matrix-Framework-FAD3.pdf>>.
S.Kane/R.Aghor/P.Malandkar
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 96
पंतप्रधान कार्यालय
पंतप्रधानांनी आशियाई स्पर्धेत सांघिक 10 मीटर एअर पिस्टल स्पर्धेत भारतीय महिला संघाने पटकावलेल्या रौप्यपदकाबद्दल केली प्रशंसा
हांगझाऊ येथे सुरु असलेल्या आशियाई स्पर्धा 2022 मध्ये दिव्या थडीगोल, ईशा सिंग आणि पलक यांच्या संघाने 10 मीटर एअर पिस्तूल  प्रकारातील सांघिक स्पर्धेत रौप्यपदक जिंकल्याबद्दल पंतप्रधान नरेंद्र मोदी यांनी भारतीय महिला संघाचे अभिनंदन केले आहे.
एक्स समाजमाध्यम मंचावर लिहिलेल्या संदेशात पंतप्रधान म्हणतात:
“आशियाई क्रीडा स्पर्धेत नेमबाजी प्रकारात भारताच्या खाती आणखी एक पदक! 10 मीटर एअर पिस्टल प्रकारातील सांघिक स्पर्धेत रौप्यपदक जिंकल्याबद्दल दिव्या थडीगोल, ईशा सिंग आणि पलक यांचे हार्दिक अभिनंदन. आगामी स्पर्धांतील यशासाठी खूप खूप शुभेच्छा. त्यांचे हे यश उदयोन्मुख क्रीडापटूंसाठी प्रेरणादायक ठरेल.”
रस्ते वाहतूक आणि महामार्ग मंत्रालय
नितीन गडकरी यांनी मध्य प्रदेशात 5722 कोटी रुपये खर्चाच्या 11 राष्ट्रीय महामार्ग प्रकल्पांची पायाभरणी केली
नवी दिल्ली, 24 फेब्रुवारी 2022
केंद्रीय रस्ते वाहतूक आणि महामार्ग मंत्री नितीन गडकरी यांनी आज मध्य प्रदेशमध्ये 5722 कोटी रुपये खर्चाच्या एकूण 534 किमी लांबीच्या 11 राष्ट्रीय महामार्ग प्रकल्पांची पायाभरणी केली.
यावेळी बोलताना गडकरी म्हणाले, या प्रकल्पांमुळे यात्रेकरू आणि पर्यटकांना सुलभ वाहतूक सुविधा उपलब्ध होणार आहे. ते म्हणाले की, यामुळे उज्जैनला लागून असलेल्या कृषी बाजारपेठेतून उत्तम कनेक्टिव्हिटी उपलब्ध होईल. ते म्हणाले की, उज्जैन-देवास औद्योगिक मार्गिका विकसित केली जाईल ज्यामुळे रोजगार निर्मितीच्या नवीन संधी निर्माण होतील. त्याचबरोबर संपूर्ण माळवा-निमार प्रदेशाचा विकास केला जाईल , सीमावर्ती भाग साठवणूक केंद्रे म्हणून विकसित केला जाईल , यामुळे वेळ आणि इंधनाची बचत होईल आणि प्रवासही सुरक्षित होईल असे गडकरी म्हणाले.
सरकार सर्वांसाठी सुरळीत संपर्क व्यवस्था, वेगवान विकास, उत्तम सुरक्षा आणि समृद्धी सुनिश्चित करण्याच्या वचनबद्धतेसह अत्याधुनिक पायाभूत सुविधा निर्माण करण्यासाठी निरंतर पावले उचलत आहे.S.Thakur/S.Kane/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 160